**Hogyan hivatkozzunk?**

1.) A hivatkozás két alapvető szabálya: a hivatkozott mű *visszakereshetőség*e (hogy állításainkat az olvasók ellenőrizni tudják), illetve a választott hivatkozási forma *következetes alkalmazása*. Különböző hivatkozási formák (pl. szövegközi zárójeles és lábjegyzetes) keverése egy írásművön belül **szigorúan kerülendő**!

2.) Az idézés módjai

**Szó szerinti idézet:** idézőjellel ellátva, szöveghűen, mindig pontos, oldalszám szerinti forrásmegjelöléssel. Az idegennyelvű szövegből vett idézeteket rendszerint lefordítjuk. Fordítási bizonytalanság esetén [*szögletes zárójelben*] feltüntethetjük az eredeti szövegváltozatot.

**Tartalmi idézet / gondolatidézet / parafrázis,** továbbá **adatok, információk** idézése: saját szavainkkal összefoglaljuk az olvasott részt, illetve közöljük a hivatkozott adatot, információt, szintén pontos forrásmegjelöléssel. Az oldalszám megadása csak akkor nem szükséges, ha a műre általában, vagy annak fő gondolatára hivatkozunk. Ha a mű egy hosszabb részletére hivatkozunk, azt -tól-ig oldalszám-megjelöléssel jelezhetjük.

3.) A hivatkozás lehetséges formái

A hivatkozások használatának, illetve az irodalomjegyzék készítésének bemutatásakor a következőkben a *Politikatudományi Szemle* (<http://www.poltudszemle.hu/?publikacios-feltetelek,8>) által alkalmazott rendszert fogjuk követni (különböző folyóiratok és könyvkiadók gyakran egymástól eltérő hivatkozási rendszereket használnak, ezért publikálásra szánt írásművek esetében célszerű előre tájékozódni az elvárt formátumról).

**Szövegközi zárójeles hivatkozás:** közvetlenül a (szó szerinti v. tartalmi) idézet, illetve hivatkozott adat vagy információ után zárójelben közöljük a hivatkozott mű szerzőjének vezetéknevét, az általunk használt kiadás évszámát és az oldalszámot, pl.: (Gyulai, 2017: 15)*.* Több mű és több szerző is megadható egymás után zárójelben, pontosvesszővel elválasztva egymástól: (Gyulai, 2017; Róna-Molnár, 2017).

Ha kettőnél több, de ötnél kevesebb szerzője van a munkának, akkor első alkalommal minden szerző nevét kiírjuk a zárójelen belül, de a többi említésnél az első szerző neve után használhatjuk az „et al.” rövidítést, pl.: (Körösényi-Tóth-Török, 2008), ill. (Körösényi et al., 2008). Ha öt, vagy annál több szerzője van a munkának, akkor az első alkalommal sem kell minden szerzőt kiírnunk.

Az egy éven belül ugyanattól a szerzőtől megjelentetett műveket az évszámhoz szóköz nélkül illesztett kis latin betűkkel különböztetjük meg, pl.: (Körösényi, 2015a), (Körösényi, 2015b). Ha két különböző szerző vezetékneve ugyanaz, a keresztnevük első betűjét is kiírjuk a zárójelen belül.[[1]](#footnote-1)

4.) Az irodalomjegyzék

A szövegközi hivatkozásokat az írás végén irodalomjegyzékben oldjuk fel (de lábjegyzetes, ill. végjegyzetes hivatkozásokhoz is készíthető irodalomjegyzék). Monográfia vagy szerkesztett kötet esetén:

**Szerző(k) vagy szerkesztő(k) (évszám): *Cím.* Megjelenés helye, kiadó.**

Körösényi András (szerk.) (2015): *A magyar politikai rendszer – negyedszázad után.* Budapest, Osiris Kiadó – MTA Társadalomtudományi Kutatóközpont Politikatudományi Intézet.

Tanulmánykötetben megjelent írás esetén a tanulmány címe és egy „In” közbeiktatása után megadjuk a tanulmánykötet adatait, a hivatkozás végén pedig a szöveg köteten belüli helyét is:

**Szerző(k) (évszám): A tanulmány címe. In: Szerző(k) vagy szerkesztő(k): *A kötet címe.* Megjelenés helye, kiadó, oldalszámok.**

Gyulai Attila (2017): Magyarország a szürke zónában? A magyar politikai rendszer hosszú hibridizációja. In: Boda Zsolt – Szabó Andrea (szerk.): *Trendek a magyar politikában 2. A Fidesz és a többiek: pártok, mozgalmak, politikák.* Budapest, MTA TK PTI – Napvilág Kiadó. 15-42.

Hasonlóképpen a folyóiratban megjelent tanulmány esetén, de „In” közbeiktatása nélkül:

**Szerző(k) (évszám). A tanulmány címe. *A folyóirat neve*, évfolyam (Vol.), folyóiratszám (No.), oldalszám.**

Körösényi András – Tóth Csaba – Török Gábor (2008): Ki a politológus? Tudós, elemző és más szerepek. *Politikatudományi Szemle*, Vol. 17, No. 2, 7-27.

Internetes forrásoknál szintén fontos az összes elérhető bibliográfiai adat megadása (tehát NEM elég csak a hiperlink/URL bemásolása):

**Szerző(k) (évszám). Cikk címe. *Oldal neve*, megjelenés pontos dátuma. Link a cikkhez (utolsó letöltés dátuma)**

Tóth Gergely (2014): Megtaláltuk az Orbán-rendszer titkos bibliáját. *Index*, 2014. augusztus 29. <https://index.hu/belfold/2014/08/29/az_orban-rendszer_titkos_bibliaja/> (Utolsó letöltés: 2018. 02. 09.)

Sajtótermékek (napi- és hetilapok) és internetes honlapok esetében a pontos megjelenési dátumot kell feltüntetni, nem csak az évszámot.

Az irodalomjegyzékben külföldi szerzők esetében is mindig a szerző vezetéknevét tüntetjük fel először, vesszővel elválasztva a keresztnévtől:

Howard, Christopher (2017): *Thinking Like a Political Scientist. A Practical Guide to Research Methods.* Chicago, University of Chicago Press.

Az irodalomjegyzéket végül a szerzők vezetékneve szerinti abc-sorrendben állítjuk össze.

Olyan esetekben, amikor nem ismerjük egy írás szerzőjét, a megjelenés helyét használjuk helyette a hivatkozásban, ill. a bibliográfiai tétel elején (l. alább).

További hasznos információk a tudományos hivatkozásokról, közérthető formában:

Molnár Cecília Sarolta (2012a): Hogyan hivatkozzunk? *Nyelv és Tudomány*, 2012. április 10. <https://www.nyest.hu/hirek/hogyan-hivatkozzunk> (Utolsó letöltés: 2018. 03. 20.)

Molnár Cecília Sarolta (2012b): De van benne rendszer! *Nyelv és Tudomány*, 2012. április 11. <https://www.nyest.hu/hirek/de-van-benne-rendszer> (Utolsó letöltés: 2018. 03. 20.)

Molnár Cecília Sarolta (2012c): Tíz hiba, amit ne kövessünk el a bibliográfiában. *Nyelv és Tudomány*, 2012. április 13. <https://www.nyest.hu/hirek/tiz-dolog-amit-ne-hibazzunk-el-a-bibliografiaban> (Utolsó letöltés: 2018. 03. 20.)

Nyelv és Tudomány (2013a): Hogyan hivatkozzunk internetes forrásokra? 2013. április 20. https://www.nyest.hu/hirek/hogyan-hivatkozzunk-internetes-forrasokra (Utolsó letöltés: 2018. 03. 20.)

Nyelv és Tudomány (2013b): Hogyan hivatkozzunk netes tartalmakra? 2013. október 4. <https://www.nyest.hu/hirek/hogyan-hivatkozzunk-br-netes-tartalmakra> (Utolsó letöltés: 2018. 03. 20.)

(A fenti cikkek nem mindenben az általunk bemutatott hivatkozási rendszert követik, de így is jó segítséget jelenthetnek az esetlegesen felmerülő, a fentiekben nem tárgyalt problémák megoldásához.)

1. **Lábjegyzetes vagy végjegyzetes hivatkozás:** A lábjegyzet, illetve végjegyzet olyan szövegrészlet, amely az oldal alján vagy a szöveg végén, a főszövegtől elkülönítve helyezkedik el, és rendszerint a főszöveghez képest kiegészítő információt tartalmaz. Egyes hivatkozási formákban (jellemzően a bölcsészettudományokban) a hivatkozásokat is a lábjegyzetekben, ill. végjegyzetekben helyezik el (ilyenkor itt rendszerint nemcsak a szerző nevét, hanem bővebb bibliográfiai adatokat – hivatkozott mű címe stb. – is feltüntetnek). A társadalomtudományokban és a politikatudományban azonban az utóbbi időben a szövegközi zárójeles hivatkozási forma vált általánosan elterjedtté, ezért mi is azzal foglalkoztunk részletesebben. [↑](#footnote-ref-1)